Jun kꞌij tok ri Jesús yerutijoj ri quimolon-quiꞌ riqꞌuin,
ecꞌo achiꞌaꞌ fariseos y achiꞌaꞌ qꞌuiy queteman chirij ri ley ri xyoꞌox che ri Moisés etzꞌuyul-apu chiriꞌ.
Chique ri achiꞌaꞌ reꞌ,
ecꞌo epetenak pa tak aldeas richin ri Galilea,
pa tinamit Jerusalem,
y pa chꞌakaꞌ chic tinamit richin ri Judea.
Y ri Jesús cꞌo ruchukꞌaꞌ ri Ajaf Dios riqꞌuin richin nuꞌon chi yecꞌachoj ri yeyavej.
Pero cꞌo jun ri caminak rukꞌa-rakan ri ucꞌuan-apu chuvech jun varoꞌel coma achiꞌaꞌ.
Rijeꞌ xquitij quikꞌij chi xquicusaj-apu ri niyavej pa jay richin nequiyaꞌ chuvech ri Jesús,
pero man niquil ta achique niquiꞌen richin niquicusaj-apu,
roma man jubaꞌ ta oc ri quimolon-apu-quiꞌ chiriꞌ.
Romariꞌ xejoteꞌ pa ruviꞌ ri jay,
xquelesaj-e jubaꞌ ruviꞌ,
y quiriꞌ cotzꞌol ri niyavej chuvech ri varoꞌel xquikasaj-ka chuvech ri Jesús chiquicojol ri vinak.
Tok ri Jesús xutzꞌet chi ri achiꞌaꞌ riqꞌuin ronojel cánima quicꞌamon-apu ri caminak rukꞌa-rakan,
rijaꞌ xuꞌij che:
Ri amac xeꞌan yan perdonar,
xchaꞌ.
Jacꞌa ri achiꞌaꞌ qꞌuiy queteman chirij ri ley ri xyoꞌox che ri Moisés,
y ri achiꞌaꞌ fariseos quireꞌ niquiꞌij pa tak cánima chirij ri Jesús:
¿Achique chi achi reꞌ ri itzel nichꞌo chuvech ri Dios?
Roma xaxe ri Dios nibano perdonar mac,
yechaꞌ pa tak cánima.
Pero ri Jesús xunaꞌej ri niquinojij ri achiꞌaꞌ riꞌ.
Romariꞌ xuꞌij chique:
¿Achique cꞌa ri ninojij pa tak ivánima rix?
¿Achique cꞌa ri más man cꞌayef ta richin nin-ij che re jun reꞌ?
¿Ja chi xeꞌan yan perdonar ri rumac,
o ja chi ticataj y tucꞌuaj-e ri ruvaroꞌel?
Pero richin nivetemaj chi yin ri xitak-pe richin xinalex chiꞌicojol yoꞌon-pe uchukꞌaꞌ chuve richin nin-en perdonar mac pa ruviꞌ ri rochꞌulef,
titzꞌetaꞌ cꞌa.
Jacꞌariꞌ xuꞌij che ri caminak rukꞌa-rakan:
Nin-ij cꞌa chave:
Cacataj,
tacꞌuaj-e la avaroꞌel y cabin chiꞌavacho,
xchaꞌ che.
Can jariꞌ xpaꞌeꞌ ri caminak rukꞌa-rakan chiquivech ri quimolon-quiꞌ chiriꞌ,
xucꞌol-e ri ruvaroꞌel ri achok chuvech cotzꞌoban-vi-pe,
y nuyaꞌ rukꞌij ri Dios xtzolij-e chiracho.
Conojel ri xetzꞌeto,
jani na satznak cánima xquiyaꞌ rukꞌij ri Dios,
y quixiꞌin-quiꞌ niquiꞌij:
Vacami xekatzꞌet milagros ri man jun bey etzꞌeton,
yechaꞌ.